Regjeringen fastholder sitt nei

Venstre vil kreve budsjettpenger til forsøk

ÅPEN FOR HEROIN-BEHANDLING; Ap-politikerne Raymond Johansen (til venstre) og Harald Schjelderup blir trolig byrådsledere i henholdsvis Oslo og Bergen om kort tid. Det vil åpne for en ny debatt om heroinassistert behandling av rusmisbrukere. Foto: Helge Mikalsen ,

Bergen og Oslo vil åpne for heroin-behandling

Det nye politiske flertallet i Bergen og Oslo åpner for at de tyngste rusmisbrukerne kan få behandling med heroin. Det kan bli et hett politisk tema de nærmeste ukene.

Oppdatert 16. oktober 2015

Artikkelen er over fire år gammel

Nå varsler Venstre at heroinassistert behandling blir tema i budsjettforhandlingene med regjeringspartiene allerede nå i høst:

– Vi vil kreve at det settes av penger til et forsøk etter at det nå virker å være grønt lys både i Oslo og Bergen. Men viktigere enn pengene er å forsøke å få mobilisert et flertall på Stortinget for et slikt forsøk, sier Ketil Kjenseth, Venstres helsepolitiske talsmann på Stortinget, til VG.

Grønt lys i Bergen

I den ferske erklæringen fra det nye Ap-KrF-Venstre-byrådet i Bergen, som trolig vil tiltre i neste uke, fremgår det at de ikke vil legge legge føringer for spesialisthelsetjenestens forskning eller behandling i rusomsorgen.

I praksis åpner det for heroinassistert behandling.

– Vi er enige om ikke å hindre et forsøk med heroinassistert behandling av de tyngste misbrukerne, dersom Helse Bergen ønsker å starte et forsøk igjen, sier Harald Schjelderup (Ap), påtroppende byrådsleder i Bergen, til VG.

I tillegg har KrF gitt etter for de to andre og aksepterer nå at Bergen skal få både sprøyterom og en åpning for såkalte brukerrom, hvor pasienten selv kan få røyke heroin i kontrollerte former og under oppsyn av helsepersonell.

Les også: Erna Solberg skeptisk til heroinbehandling

Snart grønt i Oslo

I Oslo, hvor den sannsynlig påtroppende byrådslederen Raymond Johansen (Ap) vil presentere en politisk plattform med SV og Miljøpartiet de grønne fredag kveld, ligger det an til tilsvarende åpning.

Alle de tre partiene har programfestet at Oslo bør åpne for behandling med gratis heroin til de tyngste misbrukerne, i et strengt kontrollert forsøksprosjekt.

Men et forsøk må godkjennes i Stortinget, og helseminister Bent Høie (H) har tidligere stoppet et ønske fra Helse Bergen om å starte en forsøksordning med heroin i behandlingen.

Han viste da til at et bredt flertall på Stortinget i 2012 avviste heroinassistert behandling.

Ap sa ja i vår

Men etter det har Ap endret holdning. På landsmøtet i april i år fikk Ap-veteranen Thorvald Stoltenberg flertall for at helsemyndighetene skal tillate behandling med heroin - i en kontrollert studie.

Stoltenberg (84) ble valgt inn i bystyret i Oslo ved kommunevalget i september.

Her kan du lese VGs lederskribent mente om Ap-vedtaket.

Ketil Kjenseth i Venstre sier at det nå gjelder å overbevise de andre samarbeidspartiene i Stortinget - Høyre, Frp og KrF - om å støtte forsøket:

–Det fremste rusmedisinske miljøet i Norge, i Helse Bergen, har bedt om å forsøke dette, og det er litt spesielt at vi skal stille opp politiske barrierer mot et medisinsk forsøk når ekspertene ønskler det, sier Kjenseth, som ønsker heroin til medisinsk bruk likestilt med metadon og andre legemidler.

– Dette angår bare et meget lite antall pasienter, presiserer han.

Tapte brukerrom-kampen

Dag Inge Ulstein, KrFs gruppeleder i Bergen, bekrefter overfor VG at partiet stiller seg bak formuleringene i byrådserklæringen.

- Betyr det at KrF i Bergen har snudd og aksepterer heroinassistert behandlling?

- Det betyr at vi som lokalpolitikerne ikke bær overprøve behandlingsformer som spesialisthelsetjenesten mener er nødvendig og riktig, sier Ulstein til VG.

- Vil du be KrF på Stortinget snu og gi grønt lys?

- Jeg forholder meg til dette som lokalpolitiker. Så får rikspolitikerne ta stilling ut fra deres ståsted.

KrF har hittil vært en del av det borgerlige flertallet som også har sagt tvert nei til sprøyterom i Bergen.

Ulstein erkjenner at de tapte det slaget i forhandlingene med Ap og Venstre:

- Vi fikk ikke gjennomslag for vårt syn på sprøyterom og brukerrom. Men vi har fått god uttelling både for å styrke ettervernet, og å få de frivillige prganisasjonene inn i rusomsårgen. Det er en meget god balanse i dette, sier Dag Inge Ulstein.

Nei fra regjeringen

VIL IKKE: Statssekretær i Helse- og omsorgsdepartementet Cecilie Brein-Karlsen. Foto: Ingunn Saltbones , VG

Men regjeringen sier nei, både til heroinassistert behandling og til brukerrom hvor man kan røyke heroin:

– Det er ikke aktuelt for oss å gå inn for noe forsøk med heroinassistert behandling nå, sier Cecilie Brein-Karlsen (Frp), statssekretær i Helsedepartementet, til VG.

– Det er ikke politisk flertall for det, og en slik søknad vil derfor ike bli godkjent fordi den vil kreve en lovendring, legger hun til.

– Er det ny kunnskap på gang som kan få dere til å se annerledes på saken?

– Ikke som vi kan se. Det var en nasjonal konsensuskonferanse om det for noen år sidene, hvor man konkluderte med at det ikke er kunnskapsnessig dekning for å åpne et forsøk.

Vil ikke tillate brukerrom

Brein-Karlsen viser til at forsøk i Danmark har endt med store dropout-tall. Regjeringen vil heller styrke samarbeidet mellom kommunene og spesialisthelsetjenesten i behandlingsopplegg slik som Lasso-samarbeidet i Oslo. Hun mener at det treffer samme målgruppe, og med godt resultat.

– Vil Bergen få lov å tillate røyking av heroin i egne brukerrom?

–Helsedirektoratet må eventuelt godkjenne sprøyterom, det kan ike vi forskuttere. Vi har jo diskutert ønsket om å inhalere i stedet for å injisere, men mener at det ikke er noen god ide, selv om det er tryggere å røyke enn å injusere. Her må vi jobbe fo ren kluturendring, men den store jobben ligger ikke i sprøyterommet, som bare når en mindre gruppe av misbrukerne, sier Cecilie Brein-Karlsen.

I 2013 varslet daværende helseminister Jonas Gahr Støre (Ap) at den rødgrønne regjeringen ville gjøre det lovlig å røyke heroin.

Samme år gjorde VGTV dette intervjuet med Thorvald Stoltenberg om hans kamp for sin rusavhengige datter Nini, som døde i 2014.

Publisert: 16.10.15 kl. 15:33 Oppdatert: 16.10.15 kl. 15:58

Mer om Politikk Narkotika Solberg-regjeringen